Northampton Saints

Historie

Klubben ble stiftet i 1880 som Northampton St.James av pastor Samuel Wathen Wigg. Klubben fikk da to kallenavn: Saints og Jimmies.  Den ble opprettet for en spesialklasse på skolen ved St.James Church slik at guttene skulle bruke energien sin på en konstruktiv måte.  De spile på forskjellige baner de første årene og fikk Franklin's Garden som hjemmebane sent på 1880-tallet. Området var et populært område for rekreasjon. Navnet er fra John Franklin, en hotellmanager som kjøpte området i 1886.
Draktene var opprinnelig sort- og grønn-stripete. Gullfargen ble lagt til i 1905 da de spilte en kamp mot All Blacks
Tidlig på 1900-tallet var det en spiller som utmerket seg, Edgar Mobbs. Han var den første fra klubben som var kaptein på landslaget, men ble best husket for sin innsats under første verdenskrig.  Han ble vurdert som for gammel av hæren, så han startet sin egen «Sportsmenns» bataljon kjent som Mobbs Own.  Han ble drept under krigen da han ledet et angrep mot en tysk forsvarsstilling.  For å ære sin helt, spilte laget en kamp mot Barbarians i 1921, en kamp som ble spilt hvert år fram til 2008 da Barbarians trakk seg.  Laget fikk i 2012 arrangert en kamp mot den britiske hærens rugby lag og har hvert år spilt mot dem i stedet.
Fra 1950-tallet var klubben en av de beste i England og fikk fram flere landslagsspillere, men på 1980-tallet var klubben i krise.  De kom på sisteplass i andre divisjon i 1987-88.  Heldigvis for klubben rykket ingen lag ned.  På klubbens årsmøte i 1988 hadde spillere og supportere gått sammen og lagt fram et forslag for hvordan klubben skulle drives.  De fikk flertall og den «eldre garden» ble stemt ut av klubben og nye krefter kom inn.  De hentet inn flere gode spillere og rykket opp til øverste divisjon i 1990 og kom til finalen i Anglo-Welsh Cup året etterpå, men tapte den i ekstra omganger mot Harlequins. 
I 1995 rykket klubben ned i andre divisjon, men kom rett opp igjen da de vant samtlige 18 kamper. Da ligaen ble profesjonell i 1995, fikk klubben inn Keith Barwell som eier.  Med han som eier hentet klubben inn flere topp-spillere og i 2000 vant de Heineken Cup da de slo Munster fra Irland i finalen på Twickenham Stadium.
Flere av de beste spillerne forlot klubben i 2001, men de klarte likevel å komme til finalen i Anglo-Welsh Cup i 2002 og 2003, men tapte begge finaler og kom med ligaens sluttspill i 2003 og 2004, men tapte i semifinalen begge gangene.  Fire av spillerne deres var med da England vant gull i Verdensmesterskapet i rugby union 2003.
2006-07 sesongen kom laget til semifinalen i Heineken Cup, men det kom på bekostning av spillet i ligaen og de rykket ned til andre divisjon. De rykket rett opp igjen med 30 seire på 30 kamper og vant også cupen samme år.  De kom på åttendeplass i ligaen i 2007-08 sesongen og vant European Challenge Cup ved å slå franske Bourgoin 15-3 i finalen.  I 2009-10 sesongen vant de cupen igjen, deres fjerde trofé på tre år.  De kom på andreplass i ligaen, men tapte semifinalen i sluttspillet mot Saracens.  Høsten 2011 hadde Northampton hele ni spillere med i Rugby VM og dette hemmet laget i seriekampene i starten av sesongen, men da de kom tilbake igjen, gjorde laget det bra og kom til finalen i sluttspillet, men tapte mot Leicester Tigers.
2013-14 var den mest suksessrike sesongen for Saints da de tok to store troféer i løpet av to uker i mai. De vant European Challenge Cup da de slo Bath Rugby i finalen og vant finalen i sluttspillet ved å slå Saracens.  De kom også til finalen i Anglo-Welsh Cup, men tapte for Exeter Chiefs.